Amos Oz ble født i Jerusalem i 1939. Foreldrene, Yehuda Arieh Klausner og Fania Musman, var sionistiske immigranter fra Østeuropa. Familien hadde politisk bakgrunn fra sionisme på høyresiden. Da Oz var 12 år gammel begikk moren selvmord, noe som siden kom til å prege ham og hans forfatterskap. Politisk endret han standpunkt til å støtte arbeiderpartiet, og han sluttet seg til kibbutzen Hulda da han var 15, hvor han bodde og tok del i arbeidet frem til 1986, da han og familien flyttet til Arad. I løpet av denne perioden tok skrivingen gradvis over for gårdsarbeidet.